Komisijos direktyva 2002/76/EB
2002 m. rugsėjo 6 d.
iš dalies keičianti Tarybos direktyvų 86/362/EEB ir 90/642/EEB dėl didžiausių pesticidų likučių (metilmetsulfurono) koncentracijų grūduose ir tam tikruose augalinės kilmės produktuose, įskaitant vaisius ir daržoves, bei ant jų nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 2002/71/EB [2], ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose, įskaitant vaisius ir daržoves, ir ant jų nustatymo [3] su paskutiniais pakeitimais, padarytais Direktyva 2002/71/EB, ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [4] su paskutiniais pakeitimais, padarytais Komisijos direktyva 2002/64/EB [5], ypač į jos 4 straipsnio 1 dalies f punktą,
kadangi:
(1) Naudojama aktyvioji medžiaga metilmetsulfuronas Komisijos direktyva 2000/49/EB [6] buvo įtraukta į Direktyvos 91/414/EEB I priedą kaip herbicidas, nenurodant konkrečių sąlygų, darančių įtaką kultūroms, kurios gali būti apdorotos augalų apsaugos produktais, turinčiais šios aktyviosios medžiagos.
(2) Nagrinėjamos medžiagos įtraukimas į Direktyvos 91/414/EEB I priedą buvo grindžiamas pateiktos informacijos apie jos numatomą panaudojimą įvertinimu. Informaciją apie šį panaudojimą yra pateikusios kelios valstybės narės pagal Direktyvos 91/414/EEB 4 straipsnio 1 dalies f punktą. Turima informacija yra peržiūrėta ir jos pakanka nustatyti kai kurias didžiausios likučių koncentracijos (DLK) vertes.
(3) Jei nėra Bendrijos DLK ar laikinųjų DLK verčių, valstybės narės pagal Direktyvos 91/414/EEB 4 straipsnio 1 dalies f punktą prieš išduodamos leidimus naudoti augalų apsaugos produktus, kurių sudėtyje būtų šių aktyviųjų cheminių medžiagų, turi nustatyti nacionalines laikinąsias DLK vertes.
(4) Prieš įtraukiant nagrinėjamą aktyviąją medžiagą į Direktyvos 91/414/EEB I priedą, jos techninis ir mokslinis įvertinimas buvo baigtas pateikus Komisijos ekspertizės ataskaitą. Ataskaita galutinai buvo parengta 2000 m. birželio 16 d. Ataskaitoje nustatyta metilmetsulfurono leistinoji paros dozė (LPD) yra lygi 0,22 mg/kg b.m./parai. Maisto produktų, apdorotų nagrinėjama aktyviąja medžiaga, poveikis per visą vartotojų gyvenimo trukmę yra įvertintas ir apskaičiuotas pagal Bendrijos metodikas. Taip pat yra atsižvelgta į Pasaulio sveikatos organizacijos paskelbtas rekomendacijas [7] ir Augalų mokslinio komiteto nuomonę [8] apie taikomus metodus. Daroma išvada, kad esant numatomoms DLK vertėms LPD nebus viršyta. Įvertinant ir aptariant metilmetsulfurono įtraukimą į Direktyvos 91/414/EEB I priedą, nebuvo pastebėta jokio ūmaus toksiško poveikio, kad jam reikėtų nustatyti ūmaus poveikio etaloninę dozę.
(5) Siekiant užtikrinti, kad vartotojas būtų tinkamai apsaugotas nuo likučių produktuose ir ant produktų, kuriems leidimas nebuvo išduotas, poveikio, visiems tokiems produktams, kuriems taikomos Direktyvos 86/362/EEB ir 90/642/EEB, protinga būtų nustatyti laikinąsias DLK, atitinkančias apatinę analizinio nustatymo ribą.
(6) Tokių laikinųjų DLK verčių nustatymas Bendrijos lygiu valstybėms narėms netrukdo nustatyti laikinąsias metilmetsulfurono DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų turi pakakti, kad nagrinėjamas aktyviąsias medžiagas būtų galima leisti naudoti kitais atvejais. Tuomet laikinosios DLK vertės turėtų tapti galutinėmis.
(7) Dėl šios priežasties Direktyvų 86/362/EEB ir 90/642/EEB priedai turėtų būti iš dalies keičiami.
(8) Šios direktyvos projektą Komisija pateikė Pasaulio prekybos organizacijai ir į gautas pastabas yra atsižvelgta rengiant galutinį direktyvos variantą. Komisija galėtų ištirti galimybę nustatyti importo tam tikrų pesticidų ir pasėlių derinių DLK verčių leistiną nuokrypį, jei būtų pateikti priimtini duomenys.
(9) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Į Direktyvos 86/362/EEB II priedo A dalį įrašomi šie pesticidų likučiai:
"Pesticidų likutis | Didžiausia koncentracija (mg/kg) |
Metilmetsulfuronas | 0,05 Grūdinės kultūros |
2 straipsnis
Į Direktyvos 90/642/EEB II priedą įrašomos metilmetsulfurono didžiausios likučių koncentracijos vertės, kaip parodyta šios direktyvos priede.
3 straipsnis
Valstybės narės priima įstatymus ir kitus teisės aktus, kurie, įsigalioję iki 2002 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2003 m. sausio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2002 m. rugsėjo 6 d.